Lovastorna szakág, online megbeszélés – 2021. január 24.

**JEGYZŐKÖNYV**

**Dátum, időpont:** 2021.01.24. 13:30-16:00

**Platform:** Zoom

**Részt vettek:** Rózsahegyi Róbert (szakági elnök), Villányi Krisztina (szövetségi kapitány), Ács Kornélia, Bence Balázs, Bence-Kiss András, Bence-Kiss Krisztina, Csipkereki Olga, Flanek Regina, Habsburg-Lothringen Eilika, Jancsecz György, Könyves-Tóth Eszter, Dr. Lassó Attila, Németi Judit, Páska Ildikó, Sovák Péter, Szabadi Szabolcs, Szakács András, Török Barbara, Dr. Wagner Kinga

Az online megbeszélés alkalmával a Szakág semmilyen kérdésben nem szavazott, a felterjesztett kérdések, napirendi pontok csak átbeszélésre kerültek, illetve bizonyos kérdésekben egyöntetű javaslat is született.

Először **az elnökség előre megküldött szabálymódosítási javaslatai** kerültek megvitatásra.

**1. A fiú és leány kategóriák csak a nemzetközi kategóriákban kerüljenek különbontásra.**

*Hozzászólások:*

*Páska Ildikó: Szakmai szempontok alapján továbbra is indokoltnak gondolja a szétbontást minden életkorban, minden kategóriában.*

*Dr. Wagner Kinga: Neki vannak fiú versenyzői, nem motiválja őket, ha nincs ellenfelük. Az motiválja őket, ha van verseny, és ha tehetnék, maguk kérnék, hogy a lányokkal együtt indulhassanak. Javasolja, hogy legyen ez a versenyző (és edzője) által választható, hogy az illető külön fiú vagy lányokkal összevont versenyszámban szeretne indulni.*

*Jancsecz György: Nem csak a versenyzők, de a szülők igényeit is érdemes lenne figyelembe venni, hiszen ők finanszírozzák a gyerek sportját.*

*Bence Balázs: Versenyhelyzetet kell teremteni! Hiába nyer egy versenyző, ha nincs ellenfele (vagy max. 2-en versenyeznek egy kategóriában), abból semmit nem tanul, és nem is motiválja a jobb teljesítményre.*

**ÖSSZEGEZVE:**

A résztvevők javaslata a hozzászólások után: A 2021-es évben a versenyrendező dönthessen arról, hogy amennyiben az adott hazai (nem nemzetközi) kategóriában fiú induló is van, külön bontja-e őket a lányoktól. Egy év után ismét kerüljön felülvizsgálatra, jónak bizonyult-e ez a döntés.

**2. A lovastorna bírói díjak 2021-től – a többi szakághoz hasonlóan – sávosan kerüljenek meghatározásra, az alábbi kategóriák szerint:**

* Nemzetközi bírók: 25 000 Ft/nap
* I-II-III. osztályú hazai bírók: 15 000 Ft/nap
* Gyakorló bírók: 5 000 Ft/nap

*Hozzászólások:*

*Páska Ildikó: Egyetért vele, de javasolja, hogy az így megnövekedő költségek miatt kapjon szakági versenyrendezési támogatást a versenyt szervező egyesület (legalább a mentőtámogatást, de lehetőség szerint további versenyrendezési támogatást is).*

*Jancsecz György: Jelezte, hogy nem ért egyet a 2020-as mentőtámogatási rendszerrel, szerinte ebben a rendszerben a nagy versenyeket nem támogatja a szakág, a kis létszámú versenyeket viszont igen, ez pedig túl sok és túl gyakran rendezett versenyt generál a versenynaptárban. Bírói díjjal egyetért, de javasolja, hogy időben legyenek kijelölve a bírók, hogy a versenyrendező pontos költséggel tudjon előre kalkulálni, és annak ismeretében dönthessen, meg tudja-e rendezni a versenyt.*

*Török Barbara: A cél az önköltséges versenyrendezés lenne, vagyis, hogy a nevezési díjak fedezzék a versenyrendező összes kiadását. A mentőtámogatás vagy egyéb versenyrendezési támogatás elsősorban a kizárólag veszteséggel megrendezhető versenyek támogatásárára szolgált. Ugyanakkor, ha van rá keret, valóban érdemes minden versenyrendezőt egyöntetűen támogatni.*

**ÖSSZEGEZVE:**

A bírók sávos díjazásának elvében és a javasolt összegekben a résztvevők egyetértenek.

A 2020-as mentőtámogatási rendszert a szakbizottság felülvizsgálja, és amennyiben a szakág anyagi lehetőségei engedik, visszamenőleg módosíthatja azt; ezen kívül dönteni fog, hogyan kerüljön be a 2021-es mentőtámogatás a szakági költségvetéstervezetbe.

Átgondolja a szakbizottság a további versenyrendezési támogatás lehetőségét is.

**3. Versenyiroda rendszerének átalakítása, képzés és vizsgáztatás bevezetése.**

*Hozzászólások:*

*Szakács András: Üdvözli, ha lesz új jelentkező, aki a továbbiakban rajtuk kívül is el tudja majd látni a versenyirodai teendőket. Eddigi tapasztalatait szívesen átadja. Kifejezett versenyiroda-képzést nehezen tud elképzelni, ez inkább a gyakorlatban tanulható. A szabályismeret viszont elengedhetetlen, bírói képzésen való részvételt fontosnak tartana. Az általa és Gyuri (Jancsecz György) által 8-10 év alatt kifejlesztett rendszerben viszont rengeteg munka van, annak egy az egyben történő átadása némileg aggályos.*

*Jancsecz György: Mindenben egyetért Andrással. Javasolja, hogy tegyen vizsgát is a bírói képzés végén, aki versenyirodát szeretne vinni versenyeken.*

*Bence-Kiss Krisztina: A bíróképzésen való részvétel valóban sokat segíthet.*

**ÖSSZEGEZVE:**

A résztvevők egyetértenek, ahhoz, hogy valaki önállóan versenyirodát vihessen feltétlenül szükséges: szabályismeret (bírói alapképzés) + gyakorlat (X versenyen való részvétel a versenyirodában Szakács András mellett).

A résztvevők felkérik Szakács Andrást és Jancsecz Györgyöt, tegyenek javaslatot a versenyirodával szemben támasztott elvásárokra (technikai feltételek, szabályismeret, gyakorlat), és az ehhez szükséges képzésekre és vizsgákra.

**4. Elnökség munkáját segítő, informatikai kapcsolattartó és technikai hátteret biztosító személy feladatainak és díjazásának rögzítése.**

*Hozzászólások:*

*Jancsecz György: Eddig is szívesen segített, nem feltétlenül a díjazáson múlik. Javasolja, hogy legyen egy pontos feladatlista arról, mik a pontos elvárások, ő annak ismeretében tudja elvállalni a feladatot. Illetve kéri, hogy a Szövetség felé legyen tisztázva a szerepe.*

**ÖSSZEGEZVE:**

A résztvevők egyetértenek, hogy az informatikai kapcsolattartó havi díjazásban részesüljön, és ez ne a versenyrendezőket terhelje, hanem szakági keretből legyen fedezve.

**5. A hazai kategóriákban a lovak pontozása a 2020 előtti, A1-A5 részpontszámokkal történik.**

*Hozzászólások:*

*Bence-Kiss Krisztina: A bírók ezt elsősorban azért javasolják, mert a hazai alacsonyabb kategóriákban gyakran lehetetlen a lovat az új szabály szerinti 11 komponens alapján pontozni (egyes esetekben idő sincs rá, más esetekben indokolatlan).*

*Jancsecz György: Év közben volt, hogy változott a lovak pontozása a hazai versenyeken is a FEI szabályok alapján, anélkül, hogy a hazai versenyszabályzat is módosult volna. Ilyen nem fordulhat elő.*

*Dr. Lassó Attila: A lépés és a vágta pontozás között van különbség, viszont a hazai vágtás kategóriáknál ugyanaz az elvárás kellene, hogy legyen, mint a nemzetközi kategóriáknál. De érti, hogy az új, 11 komponenst és a korábbi, 5 komponenst pontozó szabály ugyanazokat a követelményeket támasztja, csak részletesebben kibontva, így elfogadható számára, hogy hazai kategóriák pontozása maradjon a 2020 előtti szabály szerint.*

**ÖSSZEGEZVE:**

A résztvevőknek nincs ellenvetésük, hogy a hazai és a nemzetközi kategóriákban eltérő legyen a lovak pontozása a javaslat szerint. De a lépést is differenciálnák, így 3 kategóriára tesznek javaslatot: 1. lépés, 2. hazai vágtás, 3. nemzetközi vágtás. A résztvevők felkérik Dr. Lassó Attilát, tegyen javaslatot lépés kategóriában a lovak pontozására (az A1 és A2 komponenst kérik átdolgozni, az A3, A4, A5 komponensek a lépés kategóriákban is változatlanok maradnak).

**6. A Lovastorna Gyakorlatkatalógus alapján egységesítésre kerülnek a kűrökben bemutatott gyakorlatokra adott nehézségi fokok a lovas és műlovas kategóriákban.**

A résztvevők üdvözölték a javaslatot.

Ezután **Jancsecz György 2 javaslata** került megvitatásra.

**1. A műlovas verseny nevezési díja is legyen megemelve a lovas versenyek nevezési díjának szintjére.**

Nincs ellenvetés, a résztvevők egyetértenek.

**2. D1 és D2 kategória ne életkor szerint legyen szétbontva. Maradjon mindkét kategória, életkori megkötés nélkül.**

Nincs ellenvetés, a résztvevők egyetértenek. Javasolják, hogy bizonyos számú induló felett legyen életkor szerint is megbontható mindkét kategória.

**EGYÉB TÉMÁK**

**Szabadidős szabályzat:**

Jancsecz György szerint szakági szinten is át kell beszélni, és megoldást találni rá.

**Képzések:**

Bence-Kiss Krisztina tájékoztatta a résztvevőket, hogy a közeljövőben **online bíróképzés** várható, Zoom platformon, melyen nem csak a bírók, de minden érdeklődő (edzők, versenyzők, versenyiroda stb.) részvételét örömmel veszik. Pontos dátum kijelölve még nincs, de vasárnap késő délutáni/esti időpont várható. Az előzetes érdeklődést e-mailben lehet jelezni, Bence-Kiss Krisztinánál.

Bence-Kiss András tájékoztatta a résztvevőket, hogy **steward-képzés** ügyben felvette a kapcsolatot Bázár Györggyel, rajta keresztül pedig megérdeklődik a FEI-nél, jelen helyzetben erre milyen lehetőség van egyáltalán. Ideálisan a budapesti CVI-n lehetne steward képzést is tartani.

Rózsahegyi Róbert szakágelnök szeretne beszélgetést kezdeményezni Páska Ildikóval az **edzőtovábbképzés** rendszerének kidolgozásáról.

**Rajtengedély-vizsga:**

Egyeztetés alatt van a Szövetséggel, jelen helyzetben hogyan lehet rajtengedély-vizsgát tartani.

**Licencek:**

Páska Ildikó javasolja, hogy a 2020-ban befizetett licencek (teljesen vagy részben) kerüljenek visszaosztásra a befizető egyesületeknek. A szakbizottság megvizsgálja ennek lehetőségét.

A 2021-es licenceket érdemes esetleg majd akkor befizetni, amikor versenyek már ténylegesen megrendezésre kerülnek. Fontos azonban a felelősségbiztosítás kérdése, melyet a megvásárolt licenc tartalmaz...

**Versenynaptár:**

Az elnökség által előzetesen kiküldött versenynaptár-tervezet frissítésre kerül az azóta beérkezett javaslatokkal. Végleges hazai versenynaptárt készíteni akkor lehet majd, ha enyhülnek a korlátozások, változik a zárt kapus versenyrendezésről szóló kormányhatározat. Javasolt minden versenykiírásban külön rögzíteni, amennyiben csak X fő nevezése fölött kerül megrendezésre a verseny.

A március kaposvári CVI már törlésre került. Ugyanazon a dátumon (2021. március 20-21.) – amennyiben a járványhelyzet és a hatósági korlátozás engedi – a tavalyihoz hasonló edzőverseny megrendezésében gondolkodnak a szervezők a Lovasakadémián (szombaton tesztedzés és Movie-használati lehetőség, vasárnap verseny jellegű edzés).

**2021-es Felnőtt Lovastorna Világbajnokság:**

Török Barbara tájékoztatta a résztvevőket, hogyan haladnak az előkészületek. Az új fedett melegítőpálya elkészült, valamint a kommunikációval kapcsolatos egyeztetések is megkezdődtek. Készül a rendezvény honlapja és Facebook oldala, illetve a tavalyi év végén egy-két sajtómegjelenés is volt már a versennyel kapcsolatban.

**Junior EB, szövetségi támogatások:**

Villányi Krisztina szövetségi kapitány tájékoztatta a résztvevőket, hogy a Szövetség részéről jelenleg a felnőtt VB támogatása van a fókuszban, de beadásra került az egész szakágra vonatkozó támogatási kérelem is, benne a nemzetközi (CVI) versenyeken elért eredmények támogatásával és a junior EB szereplés kiemelt, szövetségi támogatásával is. Így Villányi Krisztina bizakodó, ha lesznek versenyek, akkor a Junior EB-re való kiutazás sem fog ebben az évben különösebb nehézségekbe ütközni.

**Alapítványi támogatás:**

Rózsahegyi Róbert szakágelnök arról tájékoztatta a résztvevőket, jó esély van rá, hogy egy alapítványon keresztül **eszköztámogatásban** részesüljön a szakág. Ezért arra kéri az összes egyesület képviselőjét, írja össze és 1 héten belül küldje meg neki, mire lenne az egyesületnek szüksége, kb. 150-200.000 Ft étékben.